Bybelskool » Wat is die sakramente? – Matteus 26:26-29
Terwyl hulle besig was om te eet, neem Jesus brood en vra God se seën daarop. Toe breek Hy dit in stukke en gee dit aan sy dissipels met die woorde: “Neem en eet dit. Dit is my liggaam.” En Hy het die beker geneem en God daarvoor gedank. Hy het dit aan hulle gegee met die woorde: “Drink almal daaruit, want dit is my bloed wat die verbond tussen God en sy volk verseël. Dit word vir baie vergiet sodat hulle sondes vergewe kan word. Ek verklaar nou hier plegtig dat Ek van nou af nie weer wyn sal drink nie totdat Ek opnuut die feeswyn saam met julle sal drink in die koninkryk van my Vader.” (NLV)
Jesus transformeer hierdie Pasga ete deur die gewone elemente daarvan – brood en wyn – te neem en die voortdurende viering daarvan met sy dood te verbind waardeur Hy ’n verbond met hulle en dié wat ná hulle sou kom, sluit tot vergifnis van sondes. Hierdie eerste Nagmaal is daarom ook vir Jesus ’n moment van beslissing, ’n eie verbintenis, dat Hy self nie weer brood en wyn sal geniet, totdat Hy dit met die volle aanbreek van die koninkryk van sy Vader, weer saam met sy dissipels sal kan doen nie.
1. Watter perspektief gee hierdie gedeelte vir jou op die waarde wat die nagmaal vir jou het?
2. Wat beteken dit vir jou dat dit Jesus selfs is wat die nagmaal as sakrament instel?
3. Lees die verse later vandag weer om jou te herinner aan die verbond wat God met jou gesluit het om jou sonde te vergewe en jou uiteindelik in sy koninkryk op te neem.
4. Jy kan later vanaand die verse weer in die konteks van Romeine 16 te lees en my bydrae daaroor: Matteus 26 – Jesus word verwerp, verraai, verhoor en verloën.